Diari Oficial de la Generalitat Valenciana


Sumari del DOGV 9247, del 31-12-2021 (2021/13491)

DECRET 210/2021, de 23 de desembre, del Consell, d'aprovació de les bases reguladores i concessió directa d'una subvenció al Consorci de Residus A1, per a les obres realitzades en les instal·lacions de valorització de residus domèstics en el Campello, en 2021, per la covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9247

Data del DOGV
:   31-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/13397


Data del document
:   23-12-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública
    * eliminació de residus
    * gestió de residus
    * malaltia infecciosa

DECRET 210/2021, de 23 de desembre, del Consell, d'aprovació de les bases reguladores i concessió directa d'una subvenció al Consorci de Residus A1, per a les obres realitzades en les instal·lacions de valorització de residus domèstics en el Campello, en 2021, per la covid-19. [2021/13328]  
A conseqüència de l'emergència de salut pública ocasionada per la covid-19, el Govern d'Espanya va declarar l'estat d'alarma mitjançant el Reial decret 463/2020, de 14 de març, pel qual es crea l'estat d'alarma per a la gestió de la situació de crisi sanitària ocasionada per la covid-19, adoptant mesures de salut pública que han alterat la normalitat en el desenvolupament de les relacions socials, econòmiques i productives.  
De conformitat amb els articles 25 i 26 de la Llei 7/1985, de 2 d'abril, reguladora de les bases del règim local, els municipis exerceixen, en tot cas, com a competència pròpia, la gestió dels residus sòlids urbans o residus municipals, havent de prestar-se per tots ells de manera obligatòria els serveis de recollida de residus i, en els municipis amb població superior a 5.000 habitants, a més els serveis de tractament de residus. En els mateixos termes s'expressa l'article 34 de la Llei 8/2010, de 23 de juny, de règim local de la Comunitat Valenciana.  
  
D'altra banda, l'article 86 de la Llei 7/1985 declara la reserva en favor de les entitats locals de les següents activitats o serveis essencials: recollida, tractament i aprofitament de residus, de conformitat amb el que es preveu en la legislació sectorial aplicable.  
Des del punt de vista sectorial, la Llei 22/2011, de 28 de juliol, de residus i sòls contaminats, contempla en el seu article 12 la competència de les entitats locals en matèria de gestió de residus, i estableix com a servei obligatori la recollida, el transport i el tractament dels residus domèstics generats en les llars, comerços i serveis (d'ara endavant «residus municipals»).  
En l'àmbit autonòmic, la Llei 10/2000, de 12 de desembre, de residus de la Comunitat Valenciana, contempla en el seu article 6 com a competència municipal la prestació dels serveis públics de recollida, transport, valorització i eliminació dels residus municipals d'acord amb els objectius marcats per la Generalitat a través dels instruments de planificació sectorial contemplats en la citada llei (Pla Integral de Residus i Plans Zonals de Residus de la Comunitat Valenciana). Tot això, sense menyscapte dels mecanismes de col·laboració entre les diferents administracions públiques intervinents previstos en la normativa. El mateix precepte preveu que la gestió d'aquests serveis s'efectue pels municipis per si mateixos o mitjançant les agrupacions previstes en la legislació local, inclosos els consorcis entre les entitats locals i la Generalitat, conforme al que s'estableix pels plans autonòmics de residus.  
  
La fórmula majoritària associativa dels municipis per al compliment de les seues obligacions en matèria de gestió de residus ha sigut la constitució de consorcis amb participació dels municipis inclosos en l'àmbit territorial del corresponent pla zonal, les diputacions provincials i la Generalitat.  
Com a competències pròpies autonòmiques en matèria de residus, l'article 8 de la Llei 10/2000, de 12 de desembre, de residus de la Comunitat Valenciana, estableix que correspon a l'Administració de la Generalitat la coordinació mitjançant els diferents plans autonòmics de totes les actuacions que es desenvolupen en matèria de gestió de residus en el territori de la Comunitat Valenciana, així com la col·laboració amb les administracions locals per a l'exercici de les seues competències de gestió de residus urbans o municipals. De conformitat amb l'esmentat article correspon a la Generalitat vetlar per l'adequada prestació dels serveis municipals obligatoris, respectant les competències locals en la matèria.  
Els plans zonals es constitueixen com a instruments de desenvolupament i millora del Pla Integral de Residus, garantint una adequada direcció de la gestió dels residus en tota la Comunitat Valenciana. Com a documents de desenvolupament de la planificació i de gestió dels plans zonals respecte dels residus la gestió dels quals és servei públic, l'article 33 de la Llei 10/2000 contempla els projectes de gestió. L'aprovació d'aquests projectes és necessària per a l'execució del corresponent pla, i l'article 35 per a la seua formulació exigeix l'aprovació prèvia del corresponent pla zonal i la constitució del corresponent consorci, mancomunitat o una altra entitat, conforme a la legislació local en els casos en què diversos municipis hagen d'actuar conjuntament conforme al pla zonal.  
Concretament, l'article 8 de la Llei 10/2000 estableix entre les competències de la Generalitat, «4. La col·laboració amb les administracions locals per a l'exercici de les seues competències de gestió de residus urbans o municipals. Especialment, fomentarà la valorització de residus d'acord amb el que es disposa en l'article 17 i prestarà ajuda tècnica per a la redacció d'estudis i projectes.»  
D'altra banda, l'Ordre de 12 de novembre de 2001, del conseller de Medi Ambient, per la qual s'aprova el Pla Zonal de residus de la Zona XV indica: «Així mateix, s'establirà el càlcul del corresponent cànon, per als supòsits en què el cost de la inversió en les instal·lacions es finance amb fons públic».  
En l'actualitat, el Pla Integral de Residus de la Comunitat Valenciana, PIRCVA2019, aprovat per Decret del Consell de 5 d'abril de 2019, estableix els consorcis de residus i entitats locals constituïts per al compliment dels fins de la planificació autonòmica en matèria de valorització, eliminació i gestió d'ecoparcs, a la Comunitat Valenciana.  
  
A la Comunitat Valenciana, durant la pandèmia de la covid-19, només un consorci de residus ha desenvolupat importants obres de transformació i millora del seu complex de valorització de residus domèstics. Es tracta del Consorci de residus A1 de la Comunitat Valenciana, en relació amb les instal·lacions de valorització de residus domèstics situades al municipi del Campello. En concret, durant l'exercici 2021 s'han dedicat més d'11 milions d'euros a obres de millora en aquestes instal·lacions. El total de les obres realitzades en els exercicis 2020 (des de juliol 2020) i 2021 és de més de 19 milions d'euros. La Generalitat disposa d'un 19 % del vot ponderat en el Consorci de residus A1 (havent sigut aquest percentatge del 25 % durant més de 10 anys de vida del consorci), no havent finançat la Generalitat inversions importants en aquest consorci al llarg de la vida d'aquest amb càrrec als seus pressupostos.  
La Generalitat disposa d'un conveni de col·laboració en vigor amb el Consorci àrea de gestió A1 de la Comunitat Valenciana, per a l'execució d'inversions amb càrrec al programa pressupostari 442.50 «Qualitat i Educació Ambiental», i línia de subvenció, de capítol VII, codificada S8162 (Participació en les entitats competents en l'execució de plans zonals de residus per a inversions destinades a millores d'instal·lacions de gestió de residus) del pressupost 2021, de la Direcció General de Qualitat i Educació Ambiental, de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Segons les dades de producció i gestió de residus domèstics de l'exercici 2021, l'àrea de gestió A1 de la Comunitat Valenciana, a la província d'Alacant, ha sigut l'àrea més afectada durant la temporada estival per la crisi econòmica derivada de la covid-19, sent l'àrea geogràfica de la Comunitat Valenciana on encara s'ha notat una major influència negativa de la covid-19 en la seua activitat turística, no havent-se recuperat íntegrament les ràtios d'activitat econòmica turística en aquesta zona, en relació amb la resta de zones de la Comunitat Valenciana, segons consta en l'expedient de referència. El Consorci de residus A1 és l'ens de gestió més gran de tota la Comunitat Valenciana del qual la Generalitat forma part.  
A la vista de la disponibilitat pressupostària global en el pressupost 2021 i a fi de reconéixer l'esforç realitzat per aquest consorci durant tot el període de pandèmia covid-19, l'objecte d'aquest decret és una subvenció directa, en aplicació de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a fi de reduir la part proporcional d'amortitzacions i interessos que els veïns d'aquesta àrea de gestió hauran d'abonar a futur pel cost de gestió de les tones de residus domèstics, per les noves obres realitzades.  
En definitiva, amb aquest decret es pretén aplicar mesures d'alleujament econòmic a aquelles famílies i pimes, de l'àrea de gestió de la Comunitat Valenciana de residus A1, més afectades per la pandèmia sanitària en relació amb l'activitat econòmica turística en tota la Comunitat Valenciana, a la vista de les dades de producció i gestió de residus domèstics de l'exercici 2021, en relació amb la temporada estival, respecte de 2019.  
En concret, les raons d'interés públic que justifiquen l'atorgament directe de les subvencions radiquen en la urgència d'atendre les necessitats i combatre els efectes socials, econòmics i productius que està tenint la covid-19 a la Comunitat Valenciana.  
Per tot el que s'ha exposat, havent-se seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en virtut del que disposa l'article 28.c de la Llei 5/1983, de 30 desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, prèvia deliberació del Consell, en la reunió de 23 de desembre de 2021,  
  
  
DECRETE  
  
Article 1. Objecte  
L'objecte d'aquest decret és regular la concessió directa de subvenció de caràcter excepcional destinada a les obres realitzades en les instal·lacions de valorització de residus domèstics, situades al municipi del Campello en l'exercici 2021 pel Consorci de gestió de residus A1.  
  
  
Article 2. Raons d'interés públic que concorren en la seua concessió i impossibilitat de la seua convocatòria pública  
1. Aquesta subvenció es concedeix de manera directa, en aplicació del que es preveu en l'article 168.1.C de la Llei 1/2015, per concórrer raons d'interés públic. La subvenció regulada en aquest decret té caràcter singular, derivat del caràcter excepcional i únic dels esdeveniments que motiven el procediment en qüestió. Donat l'objecte específic de la subvenció, se segueix el procediment de concessió directa i no el de concurrència competitiva.  
2. En concret, les raons d'interés públic que justifiquen l'atorgament directe de la subvenció radiquen en el fet que, els efectes de la pandèmia sanitària sobre l'activitat turística es reflecteixen en la producció de residus domèstics i en aquesta àrea de gestió, l'activitat turística global encara no s'ha recuperat a ràtios prèvies a la pandèmia sanitària 2019, i així mateix, és l'única que ha realitzat importants obres de remodelació i millora del seu complex de valorització de residus domèstics en l'exercici 2021.  
En virtut de l'indicat en l'article 168.1.C de la Llei d'hisenda pública valenciana, es tracta de motius d'interés públic, en tractar-se la valorització de residus domèstics d'un servei públic de caràcter bàsic de meritació obligatòria per a totes les unitats tributàries de les àrees de gestió de residus domèstics. En la present pandèmia sanitària, l'activitat econòmica essencial de l'àrea de gestió A1 de la Comunitat Valenciana, el turisme, s'ha vist greument afectada per les importants restriccions a l'arribada de turistes, especialment de l'estranger. Com bé reflecteixen les dades de producció de residus domèstics d'aquesta àrea geogràfica, incloses en l'expedient respecte de les dades de la resta d'àrees geogràfiques que han tingut una recuperació més alineada amb la situació prepandèmia. Així mateix, actualment, la pandèmia sanitària covid-19 està patint importants repunts en els seus índexs d'incidència acumulada, la qual cosa s'està veient ja reflectida en la impossibilitat de manteniment de multitud d'activitats econòmiques i empresarials relacionades amb el turisme en l'àrea geogràfica A1 de gestió de residus de la Comunitat Valenciana (municipis de les comarques de la Marina Alta i la Marina Baixa, i el Campello).  
  
Així mateix, en relació amb el caràcter singular de la subvenció, es tracta de l'únic Consorci de residus de la Comunitat Valenciana, Consorci de residus A1, que ha realitzat obres de remodelació substancials de les seues instal·lacions de valorització en el període de pandèmia sanitària covid-19, durant els exercicis 2020 i 2021, segons modificació i adequació prèvia tant del projecte de gestió sectorial de residus domèstics que dona el mandat la normativa autonòmica i estatal en la matèria com del contracte de les instal·lacions de valorització de residus domèstics del Consorci de residus A1, segons la definició de la Llei 6/2014, de la Generalitat, de prevenció, qualitat i control ambiental d'activitats a la Comunitat Valenciana, instal·lacions consorciades situades al municipi del Campello.  
En relació amb la dificultat de realitzar una convocatòria pública, es tracta d'un decret que es nodrirà amb una modificació pressupostària implementada cap al final de l'exercici 2021, procedent de partides no executades dins de la Conselleria d'Agricultura, Desenvolupament Rural, Emergència Climàtica i Transició Ecològica. Així mateix, segons s'ha indicat adés, es tracta de l'únic consorci de residus que ha realitzat unes obres fruit de modificació del projecte de gestió sectorial de residus domèstics de les instal·lacions en el període de pandèmia sanitària covid-19 en l'exercici pressupostari 2021. Per la qual cosa no aplica la concurrència a aquest cas particular.  
De tal manera que l'interés públic de la present ajuda és contribuir a la compensació dels efectes econòmics negatius, que singularment i de manera especial s'estan produint en aquesta àrea de gestió per la pandèmia sanitària covid-19, així com contribuir i col·laborar addicionalment en la millor gestió dels residus domèstics associada a la pandèmia sanitària covid-19, amb la mecanització i automatització dels processos de triatge i valorització de residus domèstics que maximitze la recuperació de materials, reduïsca els residus en abocador i evite la propagació de la malaltia per necessitat de contacte manual entre els residus i el personal de les instal·lacions.  
En la present pandèmia sanitària, les instal·lacions de valorització de residus domèstics han prestat i continuen prestant el servei de valorització de residus als residus assimilables a domèstics de les residències sanitàries, així com dels centres hospitalaris (residus denominats tipus I i II). Residus que han tingut i tenen el caràcter d'infecciosos o potencialment infecciosos segons la normativa específica de gestió de residus, ordres SND sobre residus, durant els diferents estats d'alarma. Tot això dona encara més importància a les modificacions realitzades en les instal·lacions. Les modificacions realitzades pretenen millorar els processos de valorització i aprofitament de residus, mitjançant la mecanització de processos de classificació i compostatge, independentment del seu potencial infecciós, així com la reducció dràstica dels rebutjos globals a abocador, la qual cosa implica una reducció del risc de propagació de la pandèmia sanitària en el processament dels residus domèstics assimilables potencialment infectats així com una millora associada de la gestió global d'aquests residus.  
  
Així mateix, les dades de gestió acrediten que es tracta de l'única àrea de gestió de la Comunitat Valenciana, que no ha recuperat la seua activitat econòmica ordinària prepandèmia durant la temporada turística a causa de la covid-19. Tot això, tal com s'acredita en l'expedient.  
  
  
Article 3. Finalitat  
La finalitat d'aquesta subvenció és el finançament de les obres realitzades en les instal·lacions de valorització de residus domèstics situades al municipi del Campello, Consorci Àrea de Gestió A1, durant l'any 2021, a fi de pal·liar els efectes de la pandèmia sanitària covid-19.  
  
La finalitat és garantir una adequada valorització dels residus domèstics de l'àrea de gestió A1, així com evitar l'extensió de la pandèmia sanitària covid-19 en la gestió de residus domèstics provinents de residències de la tercera edat i centres sanitaris, segons s'ha indicat en l'article 2 del present decret.  
  
Article 4. Beneficiari  
Té la condició de beneficiari el Consorci de residus A1 en relació amb les obres realitzades en les instal·lacions de valorització de residus domèstics situades al municipi del Campello en l'exercici 2021.  
  
  
Article 5. Finançament  
1. L'import global màxim de l'ajuda a concedir derivada d'aquest decret ascendeix a 6.585.210,00 euros a càrrec de fons propis de la Generalitat.  
2. D'acord amb la previsió de l'últim paràgraf de l'article 168.1.C de la Llei 1/2015, aquesta ajuda s'imputarà a la línia de subvenció que s'habilite mitjançant el corresponent expedient de modificació pressupostària, en l'aplicació 22.28.14.958.315.75 de l'estat de despeses del pressupost de la Generalitat 2021.  
  
Article 6. Justificació  
1. El Consorci Àrea de Gestió A1 subvencions, de conformitat amb el que es disposa en l'article 14.b de la Llei 38/2003, haurà d'acreditar la realització de l'activitat i el compliment de la finalitat que determine la concessió i gaudi de la subvenció, així com complir amb el que es disposa en l'article 169 de la Llei 1/2015.  
2. El període d'execució de l'activitat objecte de la subvenció finalitza el 30 de novembre de 2021, i el termini de presentació dels documents justificatius de la subvenció finalitzarà en el termini de 10 dies hàbils des de l'endemà de la publicació en el Diari Oficial de la Generalitat Valenciana. En tot cas, amb anterioritat al 30 de desembre de 2021.  
3. Sense perjudici de les instruccions que puga dictar l'òrgan gestor, l'entitat beneficiària estarà obligada a presentar, en el termini que disposa l'apartat anterior d'aquest article, la documentació següent com a justificació econòmica del pagament de la subvenció rebuda:  
a) Una memòria econòmica justificativa del cost de les activitats realitzades, que contindrà:  
a.1) Una relació classificada de les despeses i inversions de l'activitat, amb identificació del creditor i del document, el seu import, data d'emissió i data de pagament.  
En la memòria justificativa de l'activitat s'expressarà que les inversions realitzades ho són en l'exercici d'una competència pròpia del Consorci o entitat beneficiària, així com el seu destí.  
a.2) Les factures o documents de valor probatori equivalent en el tràfic jurídic/mercantil o amb eficàcia administrativa, incorporats en la relació a què es fa referència en el subapartat anterior, i la documentació acreditativa del pagament.  
b) Certificació que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les dependències d'aquesta, a la disposició de l'òrgan instructor, de la Intervenció General de la Generalitat i de la Sindicatura de Comptes.  
c) Certificació de despesa, emesa per la persona interventora habilitada nacional que realitza les labors d'intervenció en el Consorci de residus A1.  
d) Justificació dels contractes que s'han adjudicat i s'han sotmés a la normativa general sobre contractació pública.  
4. El Consorci haurà d'aportar una declaració responsable acreditativa del compliment de les obligacions establides en la Llei 38/2003, de 17 de novembre, general de subvencions.  
5. S'anticiparà un 50 % de l'import de la subvenció en aplicació de la disposició addicional tercera del Decret llei 6/2021, d'1 d'abril, del Consell, de mesures urgents en matèria econòmica administrativa per a l'execució d'actuacions finançades per instruments europeus, per a donar suport a la recuperació de la crisi conseqüència de la covid-19.  
6. El Consorci de residus A1 haurà d'acreditar la reducció dels cànons de tractament de residus domèstics a conseqüència de la subvenció rebuda, en la documentació de justificació de l'expedient de la subvenció concedida.  
S'haurà d'acreditar la reducció del cànon de valorització de residus domèstics mesclats tot un en massa, així com la reducció del cànon de valorització de bioresidus. A tal objecte, s'haurà d'entregar entre la documentació justificativa, certificació emesa per la persona que ostente la secretaria del Consorci, de l'acord dels òrgans de govern del Consorci d'aprovació dels nous cànons reduïts, així com l'estudi de costos subscrit pels tècnics del consorci i aprovat pels òrgans de govern del consorci que acrediten la reducció dels cànons des dels cànons inicials anteriors a la subvenció, fins als nous cànons amb la subvenció justificada.  
  
Es justificarà addicionalment durant quant temps aplicarà la reducció dels cànons. Així mateix, en cas d'incompliment de la reducció dels cànons, s'incorrerà en causa de reintegrament de la subvenció rebuda.  
  
7. S'haurà de tramitar per despatx preferent i d'urgència el contingut del present decret, a fi de poder portar a terme les seues previsions dins de l'exercici pressupostari 2021 de la Generalitat.  
  
Article 7. Tramitació, gestió i pagament de la subvenció  
1. La tramitació i la gestió de la subvenció correspon a la direcció general de Qualitat i Educació Ambiental.  
2. L'entitat beneficiària haurà de manifestar, en el termini màxim de deu dies hàbils a partir de la publicació d'aquest decret en el Diari Oficial de la Generalitat Valenciana, la seua conformitat amb la concessió de la subvenció segons s'especifica en el present decret.  
3. El document de conformitat, degudament signat, haurà de presentar-se a través del tràmit telemàtic de la Conselleria d'Agricultura, Desenvolupament Rural, Emergència Climàtica i Transició Ecològica, indicant en l'assumpte «Decret Consorci de residus A1». Es pot accedir a aquest tràmit mitjançant l'enllaç:   
https://www.gva.es/va/inicio/procedimientos'id\_proc=18597&version=amp  
4. L'entitat beneficiària adjuntarà una declaració responsable de no estar incursa en les prohibicions previstes en l'article 13 de Llei 38/2003, el compliment de les quals podrà ser comprovat per l'òrgan gestor de la subvenció, llevat que es manifeste oposició expressa per part de la beneficiària, i en aquest cas haurà d'aportar la corresponent documentació acreditativa.  
5. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera emplenat de manera incompleta o no s'hagueren aportat els requisits i documents que s'assenyalen en aquest article, l'entitat interessada serà requerida perquè, en un termini màxim de deu dies hàbils, esmene la falta o acompanye els documents preceptius, amb la indicació que, en cas de no fer-ho, se li tindrà per desistit, prèvia resolució d'arxivament de l'expedient, que haurà de ser dictada en els termes que preveu l'article 21 de la norma esmentada, quedant sense efecte la concessió de la subvenció, i perdent, per tant, el dret a la percepció.  
  
6. L'entitat beneficiària haurà de sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 i concordants de l'esmentada Llei 38/2003.  
7. Es realitzarà l'abonament del 50 % de l'ajuda sol·licitada pel Consorci de residus A1, després de l'acceptació d'aquesta per part del Consorci de residus, després de la publicació del decret en el Diari Oficial de la Generalitat Valenciana.  
8. En el termini màxim de 10 dies hàbils des de la transferència del primer abonament del 50 %, el Consorci de residus A1 haurà d'entregar la justificació del 100 % de la subvenció, segons la documentació requerida en l'article 6 del present decret.  
  
Article 8. Normativa aplicable  
1. Aquestes ajudes tenen la consideració de subvenció pública i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament i altra normativa concordant; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i Decret llei 6/2021, d'1 d'abril, del Consell, de mesures urgents en matèria econòmica administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
2. Així mateix, per a la seua tramitació s'ha aplicat el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
3. En relació amb el procediment de notificació i comunicació a la Comissió Europea, la subvenció establida en el present decret queda exclosa de l'àmbit de l'article 107 del Tractat de Funcionament de la Unió Europea als efectes previstos en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
La causa de la no subjecció a la prohibició de l'article 107 del TFUE és que les activitats subvencionades no tenen la condició d'activitat econòmica ni repercuteixen en les activitats econòmiques que puguen realitzar-se en el seu cas pels beneficiaris de les ajudes.  
En atenció a l'exposat es considera que a les presents ajudes nominatives li és aplicable la dispensa de l'obligació de notificació prevista en l'article 108 del TFUE.  
  
  
Article 9. Habilitació per al desenvolupament del decret  
Es faculta la persona titular de la direcció general de Qualitat i Educació Ambiental perquè dicte les resolucions i instruccions necessàries per a l'aplicació i interpretació d'aquest decret.  
  
Article 10. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 11. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 23 de desembre de 2021  
  
El president de la Generalitat  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica  
MIREIA MOLLÀ HERRERA